Všeobecne záväzné nariadenie
hlavného mesta Slovenskej republiky Bratislavy
č. 17/1996
z 19. decembra 1996,
ktorým sa vyhlasuje záväzná časť Aktualizácie územného plánu zóny Slavín A6, rok 1996
Mestské zastupiteľstvo hlavného mesta Slovenskej republiky Bratislavy podľa § 29 ods. 2 a § 31 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a § 11 ods. 5 písm. a) zákona SNR č. 377/1990 Zb. o hlavnom meste Slovenskej republiky Bratislave v znení neskorších predpisov sa uznieslo na tomto všeobecne záväznom nariadení:

§ 1
Úvodné ustanovenie
Predmetom Aktualizácie územného plánu zóny Slavín A6, rok 1996 je územie v katastrálnom území Staré Mesto v rozsahu podľa zakreslenia v prílohe tohto nariadenia.

§ 2
(1) Funkčné využitie jednotlivých lokalít, ktoré bolo určené v Územnom pláne zóny Slavín A6 z roku 1985 sa mení takto:
a)	v sektore č. 1 - na Mišíkovej ulici
z funkcie zeleň bloková a súkromná na funkciu malopodlažná bytová zástavba
b)	v sektore č. 2 - na Vlčkovej ulici
z funkcie verejná zeleň na funkciu malopodlažná bytová zástavba
c)	v sektore č. 4 - na Starej Vinárskej ceste
z funkcie občianska vybavenosť na funkciu malopodlažná bytová zástavba.
(2) Záväzné regulatívy priestorového usporiadania, potrebné pre spracovanie podkladu pre územné konanie, sú v jednotlivých sektoroch ustanovené takto:
a)	sektor č. 1 - na Mišíkovej ulici:
vymedzenie sektora podľa prílohy tohto nariadenia,
typologický druh malopodlažnej bytovej zástavby: rodinný dom, vila,
minimálna veľkosť stavebnej parcely: pre typologický druh rodinný dom 6 árov, vila 10 árov
index zastavanej plochy: 0,25
index zelene: 0,65
výškové obmedzenie zástavby: maximálne 5 metrov od nivelety ulice Na Slavíne.
b)	sektor č. 2 - na Vlčkovej ulici
vymedzenie sektora podľa prílohy tohto nariadenia,
typologický druh malopodlažnej bytovej zástavby: rodinný dom, vila,
minimálna veľkosť stavebnej parcely: pre typologický druh rodinný dom 6 árov, vila 10 árov
index zastavanej plochy: 0,5
index zelene: 0,5
výškové obmedzenie zástavby: nadviazať výškou na jestvujúcu zástavbu víl na Vlčkovej ulici.
c)	sektor č. 4 - na Starej Vinárskej ceste
vymedzenie sektora podľa prílohy tohto nariadenia,
typologický druh malopodlažnej bytovej zástavby: rodinný dom, vila, rezidencia,
minimálna veľkosť stavebnej parcely: pre typologický druh rodinný dom 6 árov, vila 10 árov, rezidencia 20 árov,
index zastavanej plochy: 0,35
index zelene: 0,55
výškové obmedzenie zástavby: zástavba svojou výškou nesmie rušiť výhľad zo Starej Vinárskej cesty na mesto
stavebná činnosť v tomto sektore je podmienená spracovaním urbanisticko-architektonickej štúdie celého sektora s doriešením dopravného napojenia a technickej vybavenosti.

§ 3
Aktualizácia územného plánu zóny Slavín A6, rok 1996 podľa tohto nariadenia je uložená na Magistráte hlavného mesta Slovenskej republiky Bratislavy, na Miestnom úrade mestskej časti Bratislava-Staré Mesto, na Krajskom úrade v Bratislave a na Okresnom úrade Bratislava I.

§ 4
Toto všeobecne záväzné nariadenie nadobúda účinnosť 1. februára 1997.

Peter Kresánek v. r.
primátor